Twee kinders sterf in ongelukkeOp die ongelukstoneel op die N7 in die Wes-Kaap. (Foto: Netcare 911) Twee kinders, onderskeidelik twee en 12 jaar oud, het Saterdag in twee verskillende padongelukke gesterf. Die eerste ongeluk het omstreeks 08:50 op die N7 net verby Malmesbury in die Wes-Kaap gebeur. Shawn Herbst, woordvoerder van Netcare 911, sê ŉ ligte voertuig en ’n ligte afleweringsvoertuig het op die pad gebots. “Paramedici het ŉ tweejarige kind op die toneel ondersoek, maar die kind het geen tekens van lewe meer getoon nie. Die peuter is op die toneel dood verklaar,” sê Herbst. Die tweejarige se ma het matige beserings in die ongeluk opgedoen, terwyl die kind se pa geringe beserings opgedoen het. Die ouerpaar is op die toneel behandel voordat hulle na ŉ hospitaal geneem is. Die ongelukstoneel in die Durbanse sakesentrum. (Foto: Rescue Care) Net na 12:00 is paramedici ook ontbied na ŉ ongelukstoneel in die Durbanse sakesentrum waar ŉ 12-jarige meisie deur ŉ motor getref het. Garrith Jamieson, woordvoerder van Rescue Care-nooddienste, sê paramedici het by hul aankoms “totale chaos” aangetref. “Drie voertuie het gebots waarna een van die voertuie oor die sypaadjie geswenk en die jong meisie getref het,” sê hy. “Die meisie is op die toneel ondersoek, maar sy het veelvuldige ernstige beserings opgedoen en daar was niks wat paramedici vir haar kon doen nie. Sy is dood verklaar.” Volgens Jamieson is vier ander mense in die ongeluk beseer en op die toneel behandel voordat hulle na verskillende hospitale in Durban geneem is. Albei ongelukke sal deur die owerhede ondersoek word.